DA Den Europæiske Unions Tidende CE 88/87

(2004/C 88 E/0094)

SKRIFTLIG FORESPØRGSEL E-2490/03

af Bob van den Bos (ELDR) og Bashir Khanbhai (PPE-DE) til Kommissionen

(25. juli 2003)

Om: Fødevarehjælp til Etiopien

For øjeblikket har over 12,5 millioner mennesker brug for fødevarehjælp i Etiopien. Som følge af den humanitære krise har Kommissionen forhøjet bevillingen til fødevarehjælp til 115 mio. EUR. Desværre bliver situationen i Etiopien stadig værre, og der er behov for mere hjælp.

Hvordan bruges EU's bidrag til fødevarehjælpen?

Hvilken type fødevarer gives til Etiopien, og hvor kommer den fra?

Hvordan vurderer Kommissionen behovet for og effektiviteten af fødevarehjælpen til den etiopiske befolkning?

Agter Kommissionen yderligere at øge fødevarehjælpen?

Svar afgivet på Kommissionens vegne af Poul Nielson

(25. september 2003)

Kommissionen har gjort en betydelige indsats for at afhjælpe krisen i Etiopien.

Hjælpen fra medlemsstaterne, der er på 101 mio. EUR, og fra Kommissionen, der er på 114,3 mio. EUR, går hovedsagelig til finansiering af indkøb af korn. Hvad Kommissionens hjælp angår, leveres den enten direkte til Etiopiens regering (81 mio. EUR) eller som bidrag til Verdensfødevareprogrammet (10 mio. EUR), ikke-statslige organisationer (NGO'er) (13 mio. EUR) og Den Internationale Røde Kors Komité (5 mio. EUR). De resterende 5,3 mio. EUR er ECHO's bidrag. Kommissionen finansierer også andre operationer i tilknytning til krisen som følge af tørken, såsom NGO-projekter vedrørende sundhed, ernæring, drikkevand og sanitet (22,8 mio. EUR). Fødevarehjælpen udgøres især af korn, men der er også leveret blandede fødevarer som supplement. Kommissionen benytter sig konsekvent af lokale og regionale indkøb, fordi der selv i kriseår findes områder med fødevareoverskud. Sådanne indkøb forhindrer endvidere alt for store prisfald i landet, som ellers ville afskrække landbrugerne fra at producere det følgende år. I 2003 indkøbte Kommissionen lokalt 62 250 tons og regionalt (Sudan) 48 000 tons. Resten importeres især fra det europæiske marked.

Kommissionen imødekommer appeller fra regeringen og FN-organisationer, som bygger på vurderinger af de svigtende afgrøder og de humanitære behov. I Etiopien råder Kommissionen over teknisk bistand, som hjælper delegationen med at analysere den lokale situation og overvåge iværksættelsen af bistanden. Lokale vurderinger af operationens effektivitet viser indtil nu, at fødevareleverancerne og -distributionen er forløbet tilfredsstillende.

Kommissionen vil i 2003 levere de ca. 400 000 tons fødevarer til Etiopien, som den har givet tilsagn om. Der vil i nær fremtid blive givet tilsagn om yderligere ca. 40 000 tons. På nuværende stadium er der ikke planer om at øge Kommissionens fødevarehjælp til Etiopien, fordi den etiopiske regering har givet udtryk for, at de samlede tilsagn om fødevarehjælp overstiger den seneste anmodning herom.

Selv om den globale reaktion på den etiopiske appel har været meget tilfredsstillende, og distributionen er gennemført som planlagt, viser undersøgelser af ernæringssituationen, at der i mange områder af landet fortsat findes en udbredt underernæring.

Det er klart, at fødevarehjælpen ikke er svaret på Etiopiens problemer. Det er nødvendigt med mere grundlæggende ændringer af politikken for at skabe fødevaresikkerhed. Kommissionen prioriterer sådanne ændringer i sin dialog med regeringen.